የትግራይ ክልል ህዝብ ሰላሙን ለማናጋት ከሚሰሩ የውድቀት ሃይሎች ራሱን ሊጠብቅና ሊታገላቸው ይገባል- ዶ/ር ሙሉ ነጋ
የትግራይ ህዝብ ሰላሙን ለማናጋት ከሚሰሩ የውድቀት ሃይሎች ራሱን ሊጠብቅና ሊታገላቸው እንደሚገባ የትግራይ ክልል ጊዜያዊ አስተዳደር ዋና ስራ አስፈጻሚ ዶክተር ሙሉ ነጋ ገለጹ።የትግራይ ክልል ህዝብ የተለያዩ የሃሰት አሉባልታዎችን እየነዙ ሰላሙን ሊያናጉ የሚሞክሩ አካላትን ሊታገላቸው እንደሚገባም የክልሉ ጊዜያዊ አስተዳደር ጠይቋል፡፡የትግራይ ክልል ጊዜያዊ አስተዳደር ዋና ስራ አስፈጻሚ ዶክተር ሙሉ ነጋ በክልሉ በወቅታዊ ጉዳዮች ዙሪያ መግለጫ የሰጡ ሲሆን፣ በመግለጫቸውም ህዝቡ “በሬ ወለደ” ወሬዎችን እያናፈሱ ሰላሙን ለማናጋት ከሚሰሩ የውድቀት ሃይሎች ራሱን ሊጠብቅና ሊታገላቸው ይገባል ብለዋል፡፡በአሁኑ ጊዜ አብዛኛው የትግራይ ክልል የተረጋጋ መሆኑን ያሥረዱት ዋና ስራ አስፈጻሚው ህዝቡ ምንም አይነት ስጋት እንዳይገባው መልእክታቸውን አስተላልፈዋል።ትናንት በሙስናና በዝምድና ህዝቡን ሲያሰቃዩ የነበሩ ግለሰቦች ዛሬም በሌላ ተግባር ወንጀል የሚፈጽሙ ከሆነ ጊዜያዊ አስተዳደሩ ህጋዊ እርምጃ የሚወስድ መሆኑን ገልጸዋል፡፡የትግራይ ክልል ህዝብ ላለፉት ሁለት አስርት ዓመታት ከዴሞክራሲውም ሆነ ከልማቱ ተጠቃሚ ሳይሆን የህወሃት ቡድን የራሱ መጠቀሚያ ሲያደርገው መቆየቱን አስታውሰዋል፡፡በመሆኑም የትግራይ ክልል ጊዜያዊ አስተደዳር ለትግራይ ህዝብ እውነተኛ ዴሞክራሲ እና ተጠቃሚነት ለመስራት ዝግጁ በመሆኑ ህዝቡ የጀመረውን ትብብር አጠናክሮ እንዲቀጥል ጠይቀዋል።ወንጀለኛውን የህወሃት ጁንታ ይዞ ለህግ ለማቅረብ በሚደረገው ጥረት ህዝቡ እንዲተባበርም ጥሪ ማቅረባቸውን ኢዜአ ዘግቧል፡፡